[pic] | AZ EURÓPAI KÖZÖSSÉGEK BIZOTTSÁGA |

Brüsszel, 28.11.2006

SEC(2006) 1635

A BIZOTTSÁG SZERVEZETI EGYSÉGEINEK MUNKADOKUMENTUMA

kísérő dokumentum A BIZOTTSÁG KÖZLEMÉNYE A TANÁCSNAK Közlemény az AKCS-országokkal és régiókkal kötendő gazdasági partnerségi megállapodásokról folyó tárgyalások irányelveinek módosításáról {COM(2006) 673 végleges } {SEC(2006) 1427} ELŐZETES HATÁSJELZÉS

VEZETŐI ÖSSZEFOGLALÓ

A Bizottság örömmel üdvözli a SADC által 2006. március 7-én előterjesztett gazdasági partnerségi megállapodás-keretet, amely Dél-Afrika bevonását tervezi az EK-SADC között létrejövő gazdasági partnerségi megállapodásba. Ez a gazdasági partnerségi megállapodásról folyó tárgyalás irányelveinek módosítását vonná maga után. A logikus lépés az lenne, ha a kereskedelmi, fejlesztési és együttműködési megállapodásból kiemelnénk a kereskedelemre vonatkozó rendelkezéseket, és a gazdasági partnerségi megállapodás rendelkezéseivel helyettesítenénk őket, mihelyt ez az új megállapodás hatályba lép. Dél-Afrikának ez a bevonása azonban bizonyos "feltételektől" függene, amelyek a vámtarifa kínálatok meghatározását, a majdani megállapodás alkalmazási körét, illetve Mozambiknak, Angolának és Tanzániának (a MAT) a SADC-kerettől eltérő helyzetét érintik.

A gazdasági partnerségi megállapodásról folyó tárgyalások a SADC-csoporttal nagyon lassúak voltak, ami legfőképp a SADC-országok közötti elégtelen kohéziónak tulajdonítható (számos ország különböző, néha egymással ellentétben álló kereskedelmi rendszerhez tartozik), valamint annak, hogy Dél-Afrika óvatos magatartást tanúsít a gazdasági partnerségi megállapodás létrehozásának folyamatában a regionális integrációs folyamat és a saját menetrendje közötti ütközések elkerülése céljából. A Bizottság örömmel fogadja a SADC javaslatát, hiszen az tisztázza Dél-Afrikának a tárgyalásokban betöltött szerepét.

A piacra jutás tekintetében meg kell jegyezni, hogy a tárgyalások alapjául a meglévő kereskedelmi, fejlesztési és együttműködési megállapodás, valamint a Cotonou-i rendelkezések szolgálnának. Dél-Afrika versenyképessége miatt az uniós piacra jutás vonatkozásában szükségszerű eltérő kereskedelmi rendszert biztosítani Dél-Afrikának, illetve a gazdasági partnerségi megállapodás egyéb tagjainak. Ezért a vám- és kontingens mentes elbánásnak Dél-Afrikára történő kiterjesztése a közeljövőben nincs tervbe véve. Bárminemű egyéb vámtarifa-engedmény Botswana, Lesotho, Namíbia és Szváziföld (BLNS) és a MAT számára a gazdasági partnerségi megállapodásról folyó tárgyalás eredménye lenne és ezen országoknak a szabályokkal kapcsolatos integrációjától függene.

A SADC javaslata felveti azt a kérdést is, hogy a MAT-országok milyen pozícióban kívánnak részt venni a tárgyalások következő szakaszaiban. A Mindent, csak fegyvert ne! programnak a megállapodásba történő emelésére irányuló kérésük jogi problémákat vetne fel a WTO-szabályok vonatkozásában, hiszen ez nem teljesítené sem a GATT XXIV. cikkének követelményeit (kölcsönösség hiánya), sem pedig a felhatalmazó záradékot, mivel diszkriminációt idézne elő a program egyéb kedvezményezettjeivel szemben. Ha a MAT-országok nem kívánnak a gazdasági partnerségi megállapodáshoz csatlakozni, továbbra is részesülhetnek az Általános Preferenciarendszeren alapuló tarifális elbánásban ( Mindent, csak fegyvert ne! ). Mindenesetre a majdani megállapodásnak – végső formájától függetlenül – nyitottnak kell lennie a régió később csatlakozni kívánó AKCS-országai számára. Végezetül az EK-nak a SADC-hoz intézett válaszában egyértelművé kell tenni, hogy a kínálati oldal szabályozási kötelezettségvállalásaira vonatkozó valamennyi referenciának (pl. szolgáltatások, beruházás, kormányzati beszerzés, kereskedelem megkönnyítése, IPR, környezet, munka, verseny) figyelmen kívül hagyása nem elfogadható. E kérdéskörök a gazdasági partnerségi megállapodás fenntartható fejlődés-csomagjának lényegét képezik. Ha végül a régió úgy dönt, hogy nem tesz erőfeszítést e kérdéskörök megtárgyalására, az EK nem tudná megkönnyíteni a SADC-nak a piacára való jutását. Összefoglalásképpen ki kell emelni, hogy Dél-Afrikának a gazdasági partnerségi megállapodás folyamatában résztvevő SADC-ba történő integrálása megfelel az EU-Dél-Afrika közötti stratégiai partnerségről szóló, a közelmúltban közzétett közleménynek is.